CELEX: 32016D0175
Language: sl
Date: 2016-02-08 00:00:00
Title: Izvedbeni sklep Komisije (EU) 2016/175 z dne 8. februarja 2016 o ukrepu Španije za prepoved dajanja v promet tipa visokotlačnega čistilnika v skladu z Direktivo 2006/42/ES Evropskega parlamenta in Sveta (notificirano pod dokumentarno številko C(2016) 670) (Besedilo velja za EGP)

10.2.2016   
            
            
               SL
            
            
               Uradni list Evropske unije
            
            
               L 33/12
            
         IZVEDBENI SKLEP KOMISIJE (EU) 2016/175
   z dne 8. februarja 2016
   o ukrepu Španije za prepoved dajanja v promet tipa visokotlačnega čistilnika v skladu z Direktivo 2006/42/ES Evropskega parlamenta in Sveta
   
      
         (notificirano pod dokumentarno številko C(2016) 670)
      
   
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2006/42/ES Evropskega parlamenta in Sveta z dne 17. maja 2006 o strojih in spremembah Direktive 95/16/ES (1), ter zlasti člena 11(3) Direktive,
   ob upoštevanju naslednjega:
   
               (1)
            
            
               Španija je v skladu s postopkom iz člena 11(2) Direktive 2006/42/ES obvestila Komisijo o ukrepu za prepoved dajanja v promet visokotlačnega čistilnika tipa Parkside PHD 100 B2 proizvajalca Grizzly Gartengeräte GmbH & Co. KG, Nemčija, in distributerja LIDL Supermercados, S.A.U., Španija.
            
         
               (2)
            
            
               Razlog za ukrep je bila neskladnost visokotlačnega čistilnika z bistvenimi zdravstvenimi in varnostnimi zahtevami iz Priloge I k Direktivi 2006/42/ES.
            
         
               (3)
            
            
               V oddelku 1.5.1 (Električno napajanje) Priloge I k Direktivi 2006/42/EC je zahtevano, da morajo biti stroji z električnim napajanjem načrtovani, izdelani in opremljeni tako, da je vse nevarnosti električnega značaja mogoče preprečiti. V oddelku 1.5.2 (Statična elektrika) navedene priloge I je zahtevano, da morajo biti stroji načrtovani in izdelani tako, da je preprečeno ali omejeno kopičenje potencialno nevarnih elektrostatičnih nabojev, in/ali opremljeni s sistemom za praznjenje.
            
         
               (4)
            
            
               ES-izjava o skladnosti, ki jo je izdal proizvajalec za visokotlačni čistilnik, je med drugim vsebovala sklic na harmonizirani standard EN 60335-2-67:2009 „Gospodinjski in podobni električni aparati – Varnost – 2-67. del: Posebne zahteve za stroje za nego in čiščenje tal za komercialno uporabo (IEC 60335-2-67:2002 (spremenjen) + A1:2005 (spremenjen))“.
            
         
               (5)
            
            
               Po mnenju španskih organov je imel visokotlačni čistilnik naslednje pomanjkljivosti:
               
                           —
                        
                        
                           stopnja zaščite pred škodljivim vdorom vode je bila nižja od stopnje IPX7, ki se zahteva za ročne naprave, zaradi česar je obstajalo tveganje električnega udara. To ni bilo v skladu z oddelkoma 1.5.1 in 1.5.2 Priloge I k Direktivi 2006/42/ES ter odstavkom 6.2 harmoniziranega standarda EN 60335-2- 67: 2009 v zvezi z ročnimi napravami,
                        
                     
                           —
                        
                        
                           električni kabel je bil krajši od 15 m, zaradi česar je obstajalo tveganje električnega udara. To ni bilo v skladu z oddelkoma 1.5.1 in 1.5.2 Priloge I k Direktivi 2006/42/ES ter odstavkom 25.7 harmoniziranega standarda EN 60335-2- 67: 2009 v zvezi z ročnimi napravami,
                        
                     
                           —
                        
                        
                           visokotlačni čistilnik je imel manj kot 60 mm nad tlemi odprtino, skozi katero bi lahko tekočina dosegla aktivne dele, zaradi česar je obstajalo tveganje električnega udara. To ni bilo v skladu z oddelkoma 1.5.1 in 1.5.2 Priloge I k Direktivi 2006/42/ES ter odstavkom 22.101 harmoniziranega standarda EN 60335-2- 67: 2009.
                        
                     
         
               (6)
            
            
               Komisija je proizvajalca Grizzly Gartengeräte GmbH & Co. KG in distributerja LIDL Supermercados, S.A.U pozvala, naj predložita svoje pripombe k ukrepu, ki ga je sprejela Španija.
            
         
               (7)
            
            
               Odgovora proizvajalca ni prejela. Distributer je bil na podlagi odgovora, ki ga je prejel od svojega zastopnika, mnenja, da gre pri stroju za prenosno napravo ter da so manj stroge tehnične zahteve, stopnja zaščite in dolžina električnega kabla v skladu s predpisi za prenosne naprave, pomanjkljivosti, ki so jih navedli španski organi, pa se nanašajo na zahteve za ročne naprave. Glede odprtine je distributer menil, da je zahteva izpolnjena, saj v visokotlačnem čistilniku ni aktivnih delov, ki bi bili od tal oddaljeni manj kot 60 mm.
            
         
               (8)
            
            
               Na podlagi razpoložljive dokumentacije je bila različna raven tehničnih varnostnih zahtev, ki so jo upoštevali španski organi oziroma distributer, neposredno povezana z vprašanjem, ali naj se visokotlačni čistilnik razvrsti kot ročna naprava ali prenosna naprava, kot je opredeljeno v harmoniziranem standardu EN 60335-1 „Gospodinjski in podobni električni aparati – Varnost – 1. del: Splošne zahteve“. Poleg tega je treba standard EN 60335-2-67 uporabljati v povezavi s standardom EN 60335-1.
            
         
               (9)
            
            
               Analiza dokazil, ki so jih predložili španski organi, in dokumentov, ki jih je predložil distributer, je privedla do ugotovitve, da gre pri visokotlačnem čistilniku za napravo z dvojno rabo, tj. lahko se uporablja ne samo kot prenosna naprava, kot je navedel distributer, temveč tudi kot ročna naprava, kot so navedli španski organi. V vsakem primeru bi se lahko kljub morebitnemu mnenju, da gre za prenosno napravo, uporaba visokotlačnega čistilnika kot ročne naprave štela za „razumno predvidljivo napačno uporabo“ po načelih vključevanja varnosti iz oddelkov 1.1.2 in 1.7.4.1 Priloge I k Direktivi 2006/42/ES, po katerih mora proizvajalec upoštevati predvideno uporabo in vsako razumno predvidljivo napačno uporabo stroja. Zato bi moral visokotlačni čistilnik v vsakem primeru izpolnjevati strožje tehnične varnostne zahteve za ročne naprave.
            
         
               (10)
            
            
               Visokotlačni čistilnik tipa Parkside PHD 100 B2 proizvajalca Grizzly Gartengeräte GmbH & Co. KG, Nemčija, in distributerja LIDL Supermercados, S.A.U., Španija, torej ne izpolnjuje bistvenih zdravstvenih in varnostnih zahtev iz člena 5(1)(a) Direktive 2006/42/ES. Neskladnost povzroča resna tveganja za poškodbe uporabnikov. Zato je ukrep, ki ga je sprejela Španija, ustrezno obravnavati kot utemeljen –
            
         SPREJELA NASLEDNJI SKLEP:
   Člen 1
   Ukrep Španije za prepoved dajanja v promet visokotlačnega čistilnika tipa Parkside PHD 100 B2 proizvajalca Grizzly Gartengeräte GmbH & Co. KG, Nemčija, in distributerja LIDL Supermercados, S.A.U., Španija, je utemeljen.
   Člen 2
   Ta sklep je naslovljen na države članice.
   
      V Bruslju, 8. februarja 2016
      
         
            Za Komisijo
         
         Elżbieta BIEŃKOWSKA
         
            Članica Komisije
         
      
   
   
      (1)  UL L 157, 9.6.2006, str. 24.